RS สุดแข็งแกร่ง! ปิดตลาดวันนี้พุ่งกว่า 6%
RS ปิดตลาดวันนี้อยู่ที่ 9.55 บาท บวก 0.55 บาท หรือ 6.11% สูงสุดที่ 9.55 บาท ต่ำสุดที่ 9.05 บาท มูลค่าซื้อขายที่ 80.37 ล้านบาท
3 ก.พ. 2559

ผู้สื่อข่าวรายงานว่า ราคาหุ้นบริษัท อาร์เอส จำกัด (มหาชน) หรือ RS ปิดตลาดวันนี้อยู่ที่ 9.55 บาท บวก 0.55 บาท หรือ 6.11% สูงสุดที่ 9.55 บาท ต่ำสุดที่ 9.05 บาท มูลค่าซื้อขายที่ 80.37 ล้านบาท ขณะที่ดัชนีตลาดหุ้นไทยโดยรวมบวก 0.50%
โดยปัจจัยที่ส่งผลให้ราคาหุ้นปรับตัวขึ้นแรงคาดว่ามาจากประเด็นที่ นายดามพ์ นานา ประธานเจ้าหน้าที่ฝ่ายการเงิน RS มองว่าราคาหุ้นตั้งแต่ช่วงกลางปี 58 ที่ผ่านมาจนถึงปัจจุบันต่ำกว่ามูลค่าที่ควรจะเป็น ประกอบกับบริษัทมีสถานะทางการเงินที่แข็งแกร่ง ทั้งด้านสภาพคล่องทางการเงินและมีกำไรสะสมสูงพอที่จะเข้าทำการซื้อหุ้นคืนแบบมีนัยยะ ทำให้ทางคณะกรรมการบริษัทมีมติอนุมัติโครงการซื้อหุ้นคืน เพื่อเป็นการหนุนราคาหุ้น เพิ่มสภาพคล่องของหุ้น
สำหรับการซื้อหุ้นคืนในครั้งนี้จะใช้วงเงินประมาณ 470 ล้านบาท เพื่อซื้อหุ้นคืนผ่านตลาดหลักทรัพย์แห่งประเทศไทยเป็นจำนวน 50.70 ล้านหุ้น หรือคิดเป็นสัดส่วน 5.02% ของทุนจดทะเบียนชำระแล้ว โดยมีกำหนดเวลาซื้อคืน 6 เดือน ตั้งแต่วันที่ 25 ก.พ. จนถึงวันที่ 24 ส.ค. 59 